ก.ล.ต.สั่งแบนมาร์เก็ตติ้ง “ยูโอบี เคย์เฮียน-เมย์แบงก์ฯ” 3 ราย ฐานซื้อขายหุ้นโดยพลการ
ก.ล.ต. แบนมาร์เก็ตติ้ง “ยูโอบี เคย์เฮียน-เมย์แบงก์ฯ” 3 ราย ฐานซื้อขายหุ้นโดยพลการ 
2 พ.ย. 2561

สำนักคณะกรรมการหลักทรัพย์และตลาดหลักทรัพย์ (ก.ล.ต.) สั่งพักการให้ความเห็นชอบผู้แนะนำการลงทุน 3 ราย ฐานรับมอบหมายจากผู้ลงทุนในการตัดสินใจซื้อขายหลักทรัพย์แทนผู้ลงทุน ได้แก่ (1) นางรัสจันทร์ จิตสุภานันท์ ผู้แนะนำการลงทุนด้านตลาดทุนและผู้จัดการสาขา (2) นายอนันต์ อุยสุย ผู้แนะนำการลงทุนด้านหลักทรัพย์ ขณะกระทำผิดสังกัดบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) (บล. ยูโอบี) (3) ว่าที่ร้อยตรี ประกาศิต บัวดี ผู้แนะนำการลงทุนด้านหลักทรัพย์และด้านสัญญาซื้อขายล่วงหน้า ขณะกระทำผิดสังกัดบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) (บล. กิมเอ็ง)
นอกจากนี้ ก.ล.ต. ยังสั่งพักการให้ความเห็นชอบผู้แนะนำการลงทุนราย ว่าที่ร้อยตรี ประกาศิต ฐานตัดสินใจซื้อขายหลักทรัพย์ในบัญชีหลักทรัพย์ของผู้ลงทุนโดยผู้ลงทุนไม่ได้สั่งด้วย
โดย ก.ล.ต. ได้รับเรื่องร้องเรียนและรายงานข้อร้องเรียนของลูกค้าบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) (บล. ยูโอบี) และตรวจสอบข้อเท็จจริงเพิ่มเติม พบว่า
(1) ระหว่างวันที่ 20 มิถุนายน 2557 – 12 กรกฎาคม 2560 นางรัสจันทร์ ผู้แนะนำการลงทุนด้านตลาดทุนและผู้จัดการสาขา ส่งคำสั่งซื้อขายหลักทรัพย์ในบัญชีหลักทรัพย์ของลูกค้าจำนวน 2 ราย จำนวนหลายรายการ โดยไม่พบที่มาคำสั่งของลูกค้า และลูกค้าไม่ได้ทักท้วงเมื่อได้รับใบยืนยันรายการซื้อขายหลักทรัพย์จากนางรัสจันทร์ และ บล. ยูโอบี
(2) กรณีนายอนันต์ พบว่า ระหว่างวันที่ 28 มกราคม 2558 – 21 กันยายน 2560 นายอนันต์ได้ตกลงด้วยวาจาในการรับมอบหมายจากลูกค้าให้ตัดสินใจซื้อขายหลักทรัพย์แทน โดยติดต่อและยืนยันรายการซื้อขายหลักทรัพย์กับลูกค้าทางโทรศัพท์มือถือผ่านโปรแกรม Line ซึ่งจากบทสนทนาลูกค้าไม่ได้โต้แย้งหรือทักท้วงเมื่อทราบการซื้อขายหลักทรัพย์ดังกล่าว
(3) กรณีว่าที่ร้อยตรี ประกาศิต ก.ล.ต. ได้รับรายงานข้อร้องเรียนจากบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) (บล. กิมเอ็ง) และตรวจสอบเพิ่มเติมพบว่า ว่าที่ร้อยตรี ประกาศิตได้รับมอบหมายจากลูกค้าให้เป็นผู้ดูแลบัญชีหลักทรัพย์ โดยลูกค้าให้แจ้งก่อนที่จะสั่งซื้อขายหลักทรัพย์ และจากหลักฐานพบว่า ระหว่างเดือนกุมภาพันธ์ – เมษายน 2561 ว่าที่ร้อยตรี ประกาศิตส่งคำสั่งซื้อขายหลักทรัพย์ก่อนที่จะโทรศัพท์แจ้งให้ลูกค้าทราบ ซึ่งลูกค้าไม่ได้โต้แย้งเมื่อว่าที่ร้อยตรี ประกาศิต และ บล. กิมเอ็ง ส่งรายงานการซื้อขายหลักทรัพย์ดังกล่าวให้  นอกจากนี้ ในช่วงเดือนมีนาคม – เมษายน 2561 ว่าที่ร้อยตรี ประกาศิต ยังได้ซื้อขายหุ้นของบริษัทรวม 8 บริษัท โดยที่ลูกค้าไม่ได้สั่งด้วย
โดย การกระทำของ (1) นางรัสจันทร์ (2) นายอนันต์ เป็นการรับมอบหมายจากผู้ลงทุนในการตัดสินใจซื้อขายหลักทรัพย์แทน ขณะที่ (3) ว่าที่ร้อยตรี ประกาศิต เป็นการรับมอบหมายจากผู้ลงทุนในการตัดสินใจซื้อขายหลักทรัพย์แทน และตัดสินใจซื้อขายหลักทรัพย์ในบัญชีหลักทรัพย์ของผู้ลงทุนโดยผู้ลงทุนไม่ได้สั่ง ซึ่งการกระทำดังกล่าวเป็นการไม่ได้ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพตามประกาศคณะกรรมการกำกับตลาดทุน*
ทั้งนี้ การลงโทษบุคคลลำดับที่ (1) นางรัสจันทร์ ก.ล.ต. สั่งพักการให้ความเห็นชอบเป็นผู้แนะนำการลงทุนด้านตลาดทุนและห้ามปฏิบัติหน้าที่เป็นผู้จัดการสาขาในส่วนของธุรกิจหลักทรัพย์เป็นเวลา 18 เดือน แต่เนื่องจาก บล. ยูโอบีได้สั่งพักการปฏิบัติหน้าที่ของนางรัสจันทร์ไปแล้วเป็นเวลา 6 เดือน จึงเหลือระยะเวลาพักการให้ความเห็นชอบอีก 12 เดือน โดยมีผลตั้งแต่วันที่ 5 พฤศจิกายน 2561
สำหรับการลงโทษบุคคลลำดับที่ (2) นายอนันต์ ก.ล.ต. ได้สั่งพักการให้ความเห็นชอบเป็นผู้แนะนำการลงทุนด้านหลักทรัพย์ของนายอนันต์เป็นเวลา 6 เดือน แต่เนื่องจากระยะเวลาในการให้ความเห็นชอบเป็นผู้แนะนำการลงทุนด้านหลักทรัพย์ของนายอนันต์มีอายุถึงวันที่ 31 ธันวาคม 2561 จึงสั่งพักการให้ความเห็นชอบจนถึงวันที่ 31 ธันวาคม 2561 และกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไปจากวันที่ 31 ธันวาคม 2561 จนครบกำหนด 6 เดือน โดยมีผลตั้งแต่วันที่ 31 ตุลาคม 2561
ขณะเดียวกันการลงโทษบุคคลลำดับที่ (3) ว่าที่ร้อยตรี ประกาศิต ก.ล.ต. ได้สั่งพักการให้ความเห็นชอบเป็นผู้แนะนำการลงทุนด้านหลักทรัพย์และด้านสัญญาซื้อขายล่วงหน้าของว่าที่ร้อยตรี ประกาศิต เป็นเวลา 9 เดือน แต่เนื่องจากระยะเวลาในการให้ความเห็นชอบเป็นผู้แนะนำการลงทุนด้านหลักทรัพย์และด้านสัญญาซื้อขายล่วงหน้าของนายอนันต์มีอายุถึงวันที่ 31 ธันวาคม 2561 จึงสั่งพักการให้ความเห็นชอบจนถึงวันที่ 31 ธันวาคม 2561 และกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไปจากวันที่ 31 ธันวาคม 2561 จนครบกำหนด 9 เดือน มีผลตั้งแต่วันที่ 31 ตุลาคม 2561
 
 